Speel-speel : 08/21/15
Home / Tuisblad 21/08/2015
Gister was so 'n lekker dag! Louwarm. Die ergste koue van die winter het die wyk geneem en die dae begin heerlik raak. Al dra mens nog 'n mou. Al knyp 'n koeligheidjie om jou enkels teen skemer. Die eerste tekens van lente is hier en dis net wonderlik! Aalwyne blom en lok suikerbekkies. Lieflik om te sien hoe hulle en die bye aan die oranje blommetjies "hang".
Agter in die hoek van ons erf begin die moerbeiboom sy vars, splinternuwe liggroen blaartjies uitstoot. 'n Wonderwerk, jaar nà jaar. Verseker. Camelia japonica in die voortuin, vanjaar 'n lus vir die oog. Gesonde blomme en blare. Ponytail, net gister uitgeplant in die grond. Sê tog dit lyk mooi? Wat is lekkerder as tuinmaak?
Nuutmaak, mooi maak. Dit lyk nog kaal daar buite, maar een van die dae sal groen blare weer oral te siene wees. Die geelvinke het alreeds begin nesbou. Grasgroen hang dié nessie aan die dunste takkie van die groot kareeboom.
"Sticks of fire" in die laatmiddagson. Dié somer gaan jy sterk word en seker baie groter groei! Die grasperk is nog vaal, maar die camellia se donkerpienk blomme maak al klaar ons harte bly. En kyk hoe mooi is die jasmyn, so fyn en vrolik. Ruik jy dit? Mag dié nuwe seisoen vir jou wat hier lees, net mooi dinge inhou. Maak tyd vir stilstaan en buite toe gaan. Maak tyd om te bewonder en verwonderd te wees. Posted by